32012D0203
L 109/24
SLUŽBENI LIST EUROPSKE UNIJE
PROVEDBENA ODLUKA KOMISIJE
od 19. travnja 2012.
o izmjeni Priloga I. Odluci 2006/766/EZ vezano uz uvrštavanje Čilea na popis trećih zemalja iz kojih je dozvoljen uvoz živih, ohlađenih, zamrznutih ili prerađenih školjkaša, bodljikaša, plaštenjaka i morskih puževa za prehranu ljudi
(priopćena pod brojem dokumenta C(2012) 2446)
(Tekst značajan za EGP)
(2012/203/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (1), a posebno njezin članak 11. stavak 1.,
budući da:
(1)
Uredbom (EZ) br. 854/2004 predviđeno je da se proizvodi životinjskoga podrijetla uvoze samo iz onih trećih zemalja ili dijelova trećih zemalja koje su uvrštene na popis sastavljen u skladu s tom Uredbom.
(2)
Uredbom (EZ) br. 854/2004 također je predviđeno da se kod sastavljanja i ažuriranja takvih popisa, vodi računa o kontrolama Unije u trećim zemljama i jamstvima koja nadležna tijela trećih zemalja pružaju vezano uz pridržavanje ili jednakovrijednost sa zakonodavstvom Unije o hrani za životinje i hrani, te zdravstvenim pravilima za životinje kako su navedeni u Uredbi (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (2).
(3)
U Odluci Komisije 2006/766/EZ od 6. studenoga 2006. o utvrđivanju popisa trećih zemalja i državnih područja iz kojih je dozvoljen uvoz školjkaša, bodljikaša, plaštenjaka, morskih puževa i proizvoda ribarstva (3) na popisu su one treće zemlje koje ispunjavaju kriterije navedene u Uredbi (EZ) br. 854/2004 i koje mogu jamčiti da izvoz tih proizvoda u Uniju ispunjava zdravstvene uvjete utvrđene u zakonodavstvu Unije radi zaštite zdravlja potrošača. Posebno je u Prilogu I. toj Odluci naveden popis trećih zemalja iz kojih je dozvoljen uvoz živih, ohlađenih, zamrznutih ili prerađenih školjkaša, bodljikaša, plaštenjaka i morskih puževa za prehranu ljudi. U popisu su također navedena i ograničenja u odnosu na takav uvoz iz određenih trećih zemalja.
(4)
Čile je trenutačno uvršten na popis u Prilogu I. Odluci 2006/766/EZ kao treća zemlja iz koje je dozvoljen uvoz školjkaša, bodljikaša, plaštenjaka i morskih puževa namijenjenih za prehranu ljudi, ali je uvoz ograničen na zamrznute ili prerađene školjkaše, bodljikaše, plaštenjake i morske puževe i na određene ohlađene i očišćene od utrobe Pectinidae.
(5)
Komisije je provela inspekciju u Čileu od 26. travnja do 6. svibnja 2010. kako bi procijenila sustav kontrole koji se primjenjuje na proizvodnju školjkaša namijenjenih za izvoz u Uniju. Rezultati te inspekcije zajedno s jamstvima koja pruža nadležno tijelo Čilea ukazuju da su uvjeti koji se primjenjuju u toj trećoj zemlji na žive školjkaše, bodljikaše, plaštenjake i morske puževe namijenjene uvozu u Uniju jednakovrijedni s onima utvrđenim relevantnim zakonodavstvom Unije. Više se ne trebaju primjenjivati ograničenja uvoza u Uniju školjkaša, bodljikaša, plaštenjaka i morskih puževa iz Čilea.
(6)
Zato je potrebno Odluku 2006/766/EZ izmijeniti.
(7)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinje,
DONIJELA JE OVU UREDBU:
Članak 1.
U Prilogu I. Odluci 2006/766/EZ stavka za Čile zamjenjuje se sljedećim:
„CL
Čile”
Članak 2.
Ova je Odluka upućena državama članicama.
Sastavljeno u Bruxellesu 19. travnja 2012.